Jelaskan Di Malaysia dari Perkenan diraja dalam bahasa melayu

Di Malaysia, Yang di-Pertuan Agong dipertanggungjawabkan di bawah Perlembagaan untuk memberikan Perkenan Diraja kepada sebarang rang undang-undang yang dikemukakan kepadanya oleh Parlimen Malaysia. Sebelum tahun 1984 keadaannya tidak jelas sama ada Yang di-Pertuan Agong dibenarkan tidak berkenan dengan sebarang rang undang-undang yang dikemukakan kepadanya. Ini adalah kerana peruntukan Perkara 66(4) yang berkenaan pada masa itu hanya menyatakan bahawa Yang di-Pertuan Agong "hendaklah menyatakan perkenannya terhadap sesuatu Rang Undang-Undang dengan menyebabkan Rang Undang-Undang itu dicapkan dengan Mohor Besar, dan selepas memperkenankan Rang Undang-Undang itu, Yang di-Pertuan Agong hendaklah menyebabkan Rang Undang-Undang itu disiarkan sebagai undang-undang". Namun semasa tahun itu, terdapat kebimbangan bahawa baginda berkemungkinan bertindak tidak memberi Perkenannya pada masa hadapan dan sekaligus menggangu urus tadbir kerajaan persekutuan. Oleh yang demikian, Akta Perlembagaan (Pindaan) 1984 (Akta A584) telah meminda peruntukkan tersebut untuk memgehadkan kuasa Yang di-Pertuan Agong untuk tidak berkenan akan suatu rang undang-undang. Yang di-Pertuan Agong hanya diberikan kuasa untuk menangguh penguatkuasaaan rang undang-undang selama 30 hari sahaja sementara Parlimen mempertimbangkannya semula. Parlimen diberikan kuasa di bawah Fasal (4A) Perkara 66 sebagaimana yang diperkenalkan oleh Akta A584 untuk mengatasi kengganan baginda Yang di-Pertuan Agong dengan undian dua pertiga majoriti dijalankan berkenaan rang undang-undang yang tidak diberikan Perkenannya. Prosedur ini kemudiannya disusun semula oleh Akta Perlembagaan (Pindaan) 1994 (Akta 885) yang mengehadkan kuasa Yang di-Pertuan Agong untuk tidak berkenan dengan suatu rang undang-undang selama 30 hari sahaja sebelum ia menjadi undang-undang sebagai telah diperkenankan olehnya, dan sekaligus memansuhkan keperluan Parlimen untuk menimbangkannya semula. Pindaan ini yang masih dipakai sekarang telah berkuatkasa pada 24 Jun 1994. Prosedur pemberian Perkenan Diraja di Malaysia juga lazimnya dipengaruhi oleh prosedur yang diamalkan di United Kingdom.